MACO โกยรายได้ทะลัก 2.13 พันลบ. ดันผลงานปี 64/65 พลิกกำไร 34 ลบ.
MACO โกยรายได้ทะลัก 2.13 พันลบ. ดันงบปี 64/65 พลิกกำไร 34 ลบ. หลังปรับองค์กรครั้งใหญ่สู้โควิด เดินหน้าขยายธุรกิจสู่ New Economy ตอบรับเทรนด์อุตสาหกรรมดิจิทัลมาแรง
MACO โกยรายได้ทะลัก 2.13 พันลบ. ดันงบปี 64/65 พลิกกำไร 34 ลบ. หลังปรับองค์กรครั้งใหญ่สู้โควิด เดินหน้าขยายธุรกิจสู่ New Economy ตอบรับเทรนด์อุตสาหกรรมดิจิทัลมาแรง
26 พ.ค. 2565

นางคุณธมนวรรณ นรินทวานิช รักษาการประธานเจ้าหน้าที่บริหาร บริษัท มาสเตอร์ แอด จำกัด (มหาชน) หรือ MACO เปิดเผยว่า ผลดำเนินงานปี 2564/65 ฝ่ามรสุมโควิด-19 ทำรายได้จากการดำเนินงานรวม มูลค่า 2,135 ล้านบาท เพิ่มขึ้น 25.7% เทียบช่วงเดียวกันของปีก่อน และมีกำไรสุทธิที่ 34 ล้านบาท
โดยปัจจัยหลักมาจากงานติดตั้งและบำรุงรักษาของธุรกิจงานระบบครบวงจร (System Integration) มีรายได้อยู่ที่ 1,799 ล้านบาท เพิ่มขึ้น 27.1% เทียบช่วงเดียวกันของปีก่อน รวมถึงการฟื้นตัวของธุรกิจสื่อโฆษณาที่มีรายได้เพิ่มขึ้น 18.7% เทียบช่วงเดียวกันของปีก่อน เป็น 336 ล้านบาท
ทั้งนี้ในช่วง 2 ปีที่ผ่านมาเศรษฐกิจทั่วโลกได้รับผลกระทบจากความไม่แน่นอนของสถานการณ์แพร่ระบาดของ COVID-19 ทำให้การดำเนินธุรกิจและกิจกรรมสาธารณะต้องหยุดชะงักลงด้วยมาตรการล็อกดาวน์และข้อจำกัดในการใช้ชีวิตต่างๆ เช่นเดียวกับธุรกิจสื่อโฆษณา MACO ที่ได้รับผลกระทบเช่นกัน ซึ่งส่งผลให้บริษัทฯ มีผลการดำเนินงานที่ขาดทุนสูงต่อเนื่อง
ด้วยเหตุนี้ทำให้ บริษัทฯ ตัดสินใจลดสถานะการดำเนินงานในธุรกิจสื่อนอกบ้านทั้งในประเทศไทยและตลาดอาเซียน โดยสินทรัพย์ป้ายบิลบอร์ดทั้งในรูปแบบป้ายโฆษณาภาพนิ่งและป้ายดิจิทัลในประเทศ รวมทั้งขายเงินลงทุน 75.0% ใน VGI Global Media (Malaysia) Sdn. Bhd. (“VGIM”) และ100.0% ใน Trans.Ad Malaysia Sdn. Bhd. (“TAM”) ซึ่งส่งผลให้ VGIM และ TAM ยุติการเป็นบริษัทย่อยของ MACO ตั้งแต่วันที่ 1 เมษายน 2565 เป็นต้นไป
อย่างไรก็ดีบริษัทฯ ยังคงรักษาและต่อยอดสื่อโฆษณาประเภทสตรีทเฟอร์นิเจอร์ (Street Furniture) ในประเทศไทย ซึ่งเป็นสื่อที่บริษัทฯ เป็นเจ้าของและมีศักยภาพในการเติบโตจากการขยายแนวรถไฟฟ้าสายใหม่ๆ ของ BTS รวมทั้งยังคงสถานะในการบริหารสื่อโฆษณาในตลาดอาเซียนที่มีศักยภาพสูง อย่างประเทศเวียดนามและสิงคโปร์ ในขณะเดียวกันยังเสริมสร้างความแข็งแกร่งให้กับธุรกิจงานครบวงจรอย่างต่อเนื่อง โดยจากที่กล่าวมาข้างต้นทำให้ปัจจุบัน MACO จะมี 2 ธุรกิจหลัก คือ  ธุรกิจสื่อโฆษณาจากสื่อโฆษณาประเภทสตรีทเฟอร์นิเจอร์ และ ธุรกิจงานระบบครบวงจร
สำหรับทิศทางดำเนินธุรกิจของ MACO จากนี้ คือมุ่งมั่นขยายธุรกิจไปสู่ New Economy เพื่อตอบรับกับเทรนด์ของอุตสาหกรรมดิจิทัลที่กำลังได้รับความความสนใจเป็นอย่างมาก รวมถึงไม่หยุดมองหาโอกาสใหม่ที่จะเป็นผลดีต่อบริษัทฯ ร่วมด้วย และจากการที่ได้รับความไว้วางใจจากผู้ถือหุ้นที่ให้การตอบรับอย่างสูงจากการระดมทุน RO ทำให้บริษัทฯ มีสถานะทางการเงินที่แข็งแกร่ง รวมถึงมีสภาพคล่องสูงขึ้น และมีความพร้อมในการก้าวไปสู่โอกาสใหม่ได้อย่างมั่นคง
ซึ่งนอกจากการปรับกลยุทธ์ในการดำเนินธุรกิจแล้ว MACO ยังมุ่งเน้นรักษาเสถียรภาพของสถานะทางการเงินด้วยความระมัดระวังในการดำเนินธุรกิจเสมอมา จึงทำให้เราเชื่อมั่นว่าบริษัทฯ มีความพร้อมรับมือกับทุกความท้าทายที่จะเข้ามาในอนาคต  และสามารถใช้ประโยชน์จากโอกาสที่ได้มีการเปลี่ยนแปลงเชิงโครงสร้างเพื่อนำไปสู่กลยุทธ์ดำเนินธุรกิจในทิศทางใหม่ได้อย่างแน่นอน รักษาการประธานเจ้าหน้าที่บริหาร  กล่าวเพิ่มเติม
ทั้งนี้ที่ประชุมคณะกรรมการบริษัทฯ ได้อนุมัติให้มีการจัดประชุมสามัญผู้ถือหุ้นประจำปี 2565 เพื่อพิจารณาอนุมัติออกและจัดสรรใบสำคัญแสดงสิทธิที่จะซื้อหุ้นสามัญของบริษัทฯ ครั้งที่ 4 (MACO-W4) จำนวนไม่เกิน 2,029,493,030 หน่วย โดยไม่คิดมูลค่า ให้แก่ผู้ถือหุ้นเดิมของบริษัทฯ ตามสัดส่วนการถือหุ้น (Rights Offering) ในอัตราจัดสรร 4 หุ้นสามัญเดิม ต่อ 1 หน่วยใบสำคัญแสดงสิทธิ MACO-W4